
Likeoltam avagy hogyan tájékozodnak a 14-18 évesek a digitális térben?

Likeoltam
A digitális bennszülöttek on-léte
Dolgozatom során arra kerestem a választ, hogy a mozgóképkultúra- és médiaismeret tantárgy céljainak tükrében hogyan tájékozódnak a 14-18 éves gimnazisták az online felületeken, a digitális térben. Felméréseimet egy fővárosi gimnáziumban végeztem 8-12. évfolyam humán és reál tagozatos osztályaiban, összesen hetvennégy tanulóval. A minta nem tekinthető reprezentatívnak, csupán bizonyos jelenségek leírására szolgál a konkrét válaszadókra értelmezve. Az eredmények nem általánosíthatóak sem korosztályra, kontrollcsoport hiányában pedig iskolatípusra vetítve sem, célom az információgyűjtés volt, hogy a kapott eredményeket irányadónak használva egy szélesebb körű, nagyobb mintán végezhető kutatást készíthessek elő a témában.
Vizsgálatom középpontjába az alábbi kérdés került: a tanulók rendelkeznek-e az Internettel és használatával kapcsolatos előírt ismeretekkel, valamint ezeket képesek-e megfelelően alkalmazni a gyakorlatban? Megfelelő alkalmazáson a szükséges és elégséges Internet-használatot értettem.
A felmérés során kétféle kérdőívvel dolgoztam: a Likeoltam munkanevű kérdőív egy negyvenperces feladatsort tartalmazott, ami a tanulók digitális kompetenciáját (képi tartalom értelmezése, információkeresés, letöltés és csatolás, véleménynyilvánítás stb.) volt hivatott felmérni, míg a NetLike egy általánosabb, az internethasználatról és az online médiafogyasztási szokásokról tájékozódó kérdéssorból állt.
A kapott eredmények alapján elmondható, hogy a válaszadók ismerik és alapvetően tudják használni a legelterjedtebb keresőoldalakat. Általános hiányosságnak érzem viszont a forráskritikát, hiszen a kérdőívkitöltők jelentős része egy az egyben, olykor értelmezés nélkül vett át információkat a találati lista weboldalairól. Egynél több forrásból a kitöltők mindössze 4,05%-a dolgozott, ami nagyon alacsony számnak tekinthető. Egy ismeretlen oldalra történő regisztráció sem okozott ellenérzést a tanulókban, de a feladat megoldása (letöltés, csatolás) már annál több nehézséget jelentett nekik.
Elmondható tehát, hogy a vizsgált korosztály birtokában van az alapvető ismeretnek, képességnek és készségeknek az Internet használatáról, azonban nem minden helyzetben érzik igényét és ismerik fel azok alkalmazhatóságát. A vizsgált kérdésben megoldás lehet a későbbiekben a korosztályok szükségleteinek megfelelő tananyag-strukturálás.



